钦定古今图书集成/明伦汇编/官常典/第359卷 > 张养蒙
## 钦定古今图书集成/明伦汇编/官常典/第359卷 > 张养蒙

按《明外史》本传：“养蒙，字泰亨，泽州人。万历五年进士。
选庶吉士，历吏科左给事中。少负才名，明习天下事，
居言职，慷慨好建白。以南北多水旱，条上治奸民、恤
流民、爱富民三事。帝嘉纳之。锦衣都指挥罗秀营佥
书，兵部尚书王遴格不行，失欢权要而去，秀竟夤缘
得之。养蒙疏发其状，事具《遴传》。御史高维崧等言事”
被谪，养蒙偕同官论救，复特疏讼之，忤旨，夺俸。故事，
部曹不得改科道，至是多营求预选，帝以养蒙言而
罢。寻迁工科都给事中。时采木四川己及额，商人输
木后者，诏追其银，商不胜困。养蒙以为言，获免。都御
史潘季驯奏报河工。养蒙上言曰：“二十年来，河几告
患矣。当其决，随议塞。当其淤，随议濬。事竣辄论功。夫
淤决则委之天灾而不任其咎，濬塞则归之人事而
共蒙其赏。及报成未久，惧有后虞，急求谢事，而继者
复告患矣。其故皆由不久任也。夫官不久任，其弊有
三：后先异时也，人己异见也，功罪难执也。请仿边臣
例，增秩久任，斯职守专而可责成功。”帝深然之。有诏
潞安进绸二千四百匹。未几，复命增五千。养蒙率同
官力争，且曰：“从来传奉织造，具题者内臣，拟旨者阁
臣，抄发者科臣。今径下部，非祖制不从。”出为河南右
参政。寻召太仆少卿，四迁左副都御史。二十四年极
谏时政阙失，言：“迩来殿廷希御，上下不交。或疑外臣
不可尽信，或疑外事未可尽从。君臣相猜，政事积废，
致市猾得以揣意旨，左右得以播威权。惟利是闻，祸将胡底？谨以三轻、二重之弊，冒死为陛下陈之。一、部
院之体渐轻，或虚其位而不补，或用其人而不任。如
冬官一曹，亚卿专署，官为异事。乃冢宰何官，数月虚
位。”法司议刘世延罪，竟尔留中。主事刘冠南疏入即
发。何小臣听而大臣不听，单疏下而公疏不下哉？以
至户曹三疏谏开矿，臣院九疏催行取，皆置不报。议
大事则十疏而九不行，遇廷推则十人而九不用。夫
大臣师表百僚，奈何轻之至此？忠荩者思解绶，浮沉
者庆弹冠，国事将何赖乎？一、科道之职渐轻，五科都
给事中久虚不补，御史曹学程一系不释考选，台谏
屡请屡格，乃至服阕补任，“亦皆废阁，是不欲言路之
充也。”夫政无阙失，何惮人言？既有可言，正资台谏。奈
何轻之至此？徒使唯诺风成，謇谔意绝，豺狼不问，狐
鼠横行，国是将何定乎？一、抚按之任渐轻，如开矿一
事，抚按有言，咸蒙切贵。于是郑一麟以千户而妄劾
孙矿、王虎以中官而妄劾李盛春。夫阍人武弁得以
制巡抚之“命，纪纲不倒置乎？一珰得志，诸珰效尤，抚
按敛手，何有于监司？从此陛下之赤子将无人拊循
矣。”一，进献之途渐重。有道之君，不贵异物。匹夫荧惑，
厥有常刑。今或下僚捐俸，儒士献赀圭，名为助工，实怀
觊幸。甚者百户王守仁以谋复世爵，妄构楚府，而使
陛下恩薄于懿亲；主簿张以述以求复旧秩，“妄献白
鹿，而使陛下德损于玩物。”部臣纠之不听，言官纠之
不听，业已明示好恶，大开受献之门，将见媚子宵人，
投袂竞起。今日献灵瑞，明日贡珍奇，究使败节。文官
偾军武帅，凭借钱神，邀求故物，不至如嘉靖末年之
浊乱不止也。一“内差之势渐重，中使纷然四出，乞请
之章，无日不上，批答之旨，无言不温。细人之心，见利
则动。天子之贵，岂当患贫？惟陛下有假大工以实内
藏之心，故左右藉武弁以营差，武弁藉左右以网利，
共构狂言，诳惑天听。陛下方厌外臣沮挠，谓欲办家
事，必赖家奴。于是武人有言，无不立听。岂武弁皆急
君，而朝绅尽误国乎？今奸宄实繁，有徒采矿不已，必
及采珠；皇店不止，渐及皇庄，继而营市舶，继而复镇
守。内可以谋坐营，外可以谋监军。正德敝风，其鉴不
远。凡此三轻二重，势每相因。德与财不并立，中与外
不两胜。惟陛下早见而速图之，社稷苍生之福也。”不
报。又明年六月，两宫三殿继灾，养蒙复上疏曰：“近日
之灾，前古未有。自非君臣交儆，痛革敝风，恐虚文相
谩，大祸必至。”臣请陛下躬谒郊庙以谢严谴，立御便
殿以通物情，早建国本以系人心，停银矿、皇店之役，
杜四海乱阶；减宦官、宫妾之刑，弭萧墙隐祸。然此皆
应天实事，犹非应天实心也。罪己不如正己，格事不
如格心。陛下平日成心有四：一曰好逸，朝享倦于躬
临，章奏倦于省览，古帝王乾健不息，似不如此。一曰
好疑。疑及近侍，则左右莫必其生；疑及外庭，则寮采
不安于位。究且谋以疑败，奸以疑容。古帝王至诚驭
物，似不如此。一曰好胜；奋厉威严以震群工，喜谄谀
而恶鲠直，厌封驳而乐顺从。古帝王予违汝弼，似不
如此。一曰好货。以聚敛为奉公，以投献为尽节，珠玉
盈于帷幄，锦绣溢“于筐箱。古帝王四海为家，似不如
此。愿陛下戒此四者，亟图更张，庶天意可回，国祚可
保。”帝亦不省。寻迁户部右侍郎。时再用师朝鲜，命养
蒙督饷。事宁，予一子官。三十年，尚书陈渠称疾乞罢，
诏养蒙署事。会养蒙亦有疾，在告，固辞。给事中夏子
阳劾其托疾，遂罢归，卒于家。天启初，赐谥毅敏。